Fejl med nutids-r skyldes typisk, at det med nogle ord er svært at høre, om der skal -r på (f.eks. køre, lære, bære osv.) For at finde ud af, om der skal nutids-r på, så kan du indsætte et andet verbum (udsagnsord) i stedet for det ord du skal bruge. Det kan eksempelvis være smølfe, som vi har brugt, men andre ord, hvor det er tydeligt at høre, at der er kommet et ekstra -r på, er mindst ligeså gode. Det kan være ord som spiser, prøver, svømmer.

Metoden er lige til: Hvis du skal skrive ’Jeg køre/kører en tur’ og er i tvivl, så prøv at sige ’jeg smølfe/smølfer en tur’. Så er det pludselig tydeligt, at der skal -r på.